Armata israeliană a început evacuarea civililor din orașul Rafah, aflat în sudul Fâșiei Gaza, aparent în cadrul pregătirilor pentru o operațiune militară în această zonă.
Presa din Israel relatează că sunt evacuați civilii palestinieni din zona de est a orașului Rafah. Acțiunea pentru mutarea civililor ar fi început în dimineața de luni, 6 mai 2024. Civilii sunt duși într-o “zonă umanitară” aflată în cartierele al-Mawasi și Khan Younis, din sudul Fâșiei Gaza.
Luni dimineață, armata israeliană (Israel Defense Forces – IDF) a împrăștiat manifeste și a difuzat instrucțiuni, prin mesaje SMS și prin apeluri telefonice, în care preciza ce zone trebuie să fie evacuate și ce trasee trebuie să fie urmate de civili pentru a ajunge în “zona umanitară”.
Rafah este și punctul de trecere a graniței dintre Fâșia Gaza și Egipt. Prin acest punct de frontieră au fost evacuați din Gaza foarte mulți cetățeni străini, inclusiv cetățeni români.
Actualul război din Orientul Mijlociu a început la data de 7 octombrie 2023, când teroriști din gruparea Hamas, cu baza în Fâșia Gaza, au atacat Israelul. Teoretic, Gaza face parte din statul palestinian. Practic, înaintea datei de 7 octombrie 2023, Gaza era sub controlul grupării Hamas. După atacul suferit asupra propriului teritoriu la data de 7 octombrie, scopul acțiunilor militare ale Israelului este distrugerea completă a grupării Hamas.